# Júlia Mérida Coli

Júlia Mérida Coli (Inca, 23 de setembre de 1995) és una musicòloga i comunicadora mallorquina. És una figura de referència al panorama mediàtic balear contemporani.
Nascuda el 1995 a Inca, és manacorina d'adopció. Es va graduar en musicologia i es desenvolupa principalment com a professora de música a l'etapa secundària. També va ser professora adjunta del Màster Universitari en Formació del Professorat de la Universitat de les Illes Balears durant el curs 2022-2023.
A més, d'ençà del 2021 es dedica a la creació de contingut digital en llengua catalana i advoca per la normalització lingüística en aquest àmbit. Inicialment, a les xarxes socials compartia reflexions, escrits i recomanacions lectores en tant que lletraferida; ara ha diversificat el contingut i hi parla també de cultura i estil de vida. Està activa sobretot a Instagram i TikTok.
El 2021, va estrenar igualment el pòdcast Pati de butaques, de temàtica musical. Gràcies a això, Josep Ramon Cerdà, el director del Teatre Principal de Palma, va contractar-la per a la primera temporada del pòdcast Sala 3, corresponent al teatre en qüestió, en el qual es va centrar en l'òpera i la lírica. A més, col·labora en altres mitjans, com la revista Cent per cent de Manacor, la publicació musical S'Altra Música i IB3.
Anteriorment, el 2020, havia guanyat la categoria d'adults del premi Imagina un amor del Festival de Literatura Queer de l'Associació d'Escriptors en Llengua Catalana pel relat «El llibre blau», ex aequo amb Cristina Xifra. A banda, el 2024, va participar en la XIX Marató de Rondalles de la Setmana Alcover, un esdeveniment en homenatge a mossèn Alcover organitzat per la Institució Pública Antoni M. Alcover. Hi va contar la rondalla «Na Tricafaldetes».
Pel pòdcast Pati de butaques, el 2024 va ser nominada al premi AMIC-Tresdeu al millor creador de contingut de cultura i art, així com guanyadora del Premi Sonor al millor pòdcast conversacional.

## Referències

* ↑ Tapiolas Fàbregas, Laura. «Les nines canten | El Temporitzador 1x3». El Temps, 27-09-2023. [Consulta: 3 març 2024].
* ↑ Cabot, Joan «Júlia Mérida i Laura Grau: “No em sortiria fer contingut en cap llengua que no fos el català”». Ara Balears [Palma], 13-05-2024 [Consulta: 13 maig 2024].
* ↑ Santiago, Josep Ramon. «“La principal diferència entre l'escena de pòdcasts catalana i la mallorquina és el nivell de professionalització”». Cent per Cent, 10-05-2024. [Consulta: 11 maig 2024].
* 1 2 3 Darder, Clàudia. «Júlia Mérida: "No hi ha res més valuós que un docent que escolta, descobreix i acompanya"». Avui coneixem.... Ara, 02-05-2022. [Consulta: 3 març 2024].
* ↑ «Martí Sàez guanya el segon premi Futurs Utòpics de la Mediterrània». Punt Informatiu Pollença, 26-07-2023. [Consulta: 3 març 2024].
* 1 2 Llobera Sureda, Ariadna. «“Con el castellano llegarás más lejos”: una nueva generación de tiktokers en catalán desmonta el mito» (en castellà). elDiario.es, 20-11-2023. [Consulta: 3 març 2024].
* ↑ «El món del Principal de Palma s'amplia: llança 'Sala 3', un podcast fet entre bambolines». Ara Balears, 21-03-2022. [Consulta: 3 març 2024].
* ↑ «Lliurament del tercer concurs "Imagina un amor"». Associació d'Escriptors en Llengua Catalana, 09-10-2020. [Consulta: 3 març 2024].
* ↑ «Novetats i tradició a l’homenatge a mossèn Alcover a Manacor». UEP Mallorca, 23-01-2024. [Consulta: 3 març 2024].
* ↑ «XIX Marató de Rondalles». Enviu, 2024. [Consulta: 3 març 2024].
* ↑ «Els Premis AMIC-Tresdeu obren les votacions del públic». Comunicació 21, 14-03-2024. [Consulta: 30 març 2024].
* ↑ «Ja són públics els finalistes de la tercera edició dels Premis Sonor del pòdcast en català». Premis Sonor, 10-04-2024. [Consulta: 10 abril 2024].
* ↑ «Cinc pòdcasts de 3Cat, guardonats a la tercera edició dels Premis Sonor». CCMA, 29-04-2024. [Consulta: 29 abril 2024].